Toivo Asmer

Toivo Asmer (sündinud 8. jaanuaril 1947 Järvamaal Oisus) on Eesti ettevõtja, autospordi edendaja, muusik ja poliitik. Ta oli 1999–2003 kahe valitsuse koosseisus Eesti Vabariigi regionaalminister. Asmer lõpetas 1965. aastal Tallinna Ehitus- ja Mehaanikatehnikumi tehnoloogina. Kõrgema poliitilise hariduse omandas ta EKP KK Marksismi-Leninismi Ülikoolis, mille lõpetas 1980. aastal. Ta on saanud täiendkoolitust majanduse alal Luxembourgis, Stockholmis ja Brüsselis. 1971–1991 Eesti Põllumajandustehnika Tallinna koondise juhataja asetäitja autotranspordi alal 1991–1999 AS Asmer juhatuse esimees 1993–1996 Saue linnavolikogu aseesimees 1993–1996 Eesti Kardispordi Liidu president 1995–2003 Reformierakonna juhatuse liige 1996–1997 AS Asmer Auto juhatuse esimees 1999–1999 Riigikogu liige 1999–2003 Eesti Vabariigi regionaalminister 1999–2003 Hasartmängumaksust toetuste andmise komisjoni esimees 1999–2001 Regionaalarengu Sihtasutuse nõukogu esimees 2001–2003 Ettevõtluse Arendamise Sihtasutuse nõukogu esimees 2002–2003 Maaelu Edendamise Sihtasutuse nõukogu esimees 2003–2005 AS Eesti Loto nõukogu liige 2003–2021 OÜ Eleven Est juhatuse liige 2009–2020 OÜ Italcar juhatuse liige 2010–... OÜ Rengton juhatuse liige 2009–... Tallinna Tehnikakõrgkooli (TTK) nõunike kogu aseesimees 2011–2014 Eesti Kardiliidu president 2012–2020 Eesti Autospordi Liidu juhatuse liige 2015–2019 AS Timber juhatuse liige 2018–2019 MTÜ Suur Võidusõit juhatuse liige 2019–... AS Timber nõukogu esimees 2020–... Eesti Olümpiakomitee esindajate kogu liige 2021–... Eesti Autospordi Liidu president Alates 1963. aastast tegeles Toivo Asmer mootorispordiga. 1964. aastal tuli ta Eesti noortemeistriks mootorrataste hipodroomisõidus ja 1965. aastal motokrossis. 1970 tuli Eesti täiskasvanute meistriks talikrossis ning pälvis meistersportlase nimetuse. Ta on võitnud Eesti meistrivõistlustelt veel palju hõbe- ja pronksmedaleid nii krossis kui ka ringrajal. 1973. aastal läks Asmer üle autosporti, kus alustas Vormel 4, siis Vormel Easterni ja lõpetas sportlaskarjääri Vormel 3 klassis. Aastatel 1979–1990 kuulus ta NSV Liidu koondisse, pälvides Ida-Euroopa meistrivõistlustel kaks hõbemedalit. Ta on kuuekordne NSV Liidu meister, NSV Liidu meistrivõistlustelt võitis ta 6 kuldmedali kõrvale ka 5 hõbe- ja 4 pronksmedalit. Asmer on kümnekordne Eesti meister ja kaheksakordne Baltimaade meister. 1985. aastal sai ta autospordi suurmeistriks. Autosportlase karjääri lõpetas Toivo Asmer 1992. aastal. Toivo Asmer on Reformierakonna liige 1994. aastast. 1999–2003 oli ta regionaalminister Mart Laari teises valitsuses ja Siim Kallase valitsuses. Radikaalse haldusterritoriaalse reformi kava üks peamisi algatajaid. AS Asmer Auto loodi 1995. aastal Itaalia autode müügiesindajaks Eestis. Firma turustas Fiati, Alfa Romeo ja Lancia sõidukeid, loodi üle-eestiline hooldus- ja remondivõrgustik. Mõni aasta hiljem omandas Nissanite müügiga tegelev AS Fakto aktsiate vahetuse teel 100% Fiati maaletooja Asmer Auto aktsiatest, võttes enda kontrolli alla ka Fiati sõidukite müüki Eestis. Asmer Auto omandas osaluse AS-is Fakto. Toivo Asmer mängis 1966–1968 Tallinna ansamblis Siirius basskitarri ja oli samas ka laulusolist. 1969. aastast mängis basskitarri ja laulis mõne aasta Keila ansamblis Õnnelemb ning hiljem lühikest aega Tallinna ansamblis Baltika. 2006. aastal laulis ta sisse oma esimese CD "Teine pool". 2013. aasta emadepäevaks tuli koostöös Peeter Kaljustega plaadivabrikust teine CD "Päikest". Selle plaadi laulud "Soov", "Saatus", "Koduküla nõmmed" ja "Päikest" muutusid kiiresti paljude raadiojaamade populaarsemateks lugudeks.[viide?] Jõuludeks ilmus plaat "Koduküla jõulud", millel on laulud koos Merle Lilje, Peeter Kaljuste ja RAM-i Lõbusate Poiste Bändiga. Suurim tunnustus muusikategemistes saabus aga 2014. aasta märtsis, mil talle anti Eesti popmuusika Kuldplaat 2014 auhinnagalal aasta meesartisti auhind. Detsembris 2015 ilmusid Toivo kolmas CD "Sind ma leian..." ning koostöös Merle Lilje ja Peeter Kaljustega CD jõululauludega "3 purjelaeva". 2018. aasta jõuludeks valmis sarjas "Eesti kuld" Toivo 3 CD-ga album "Las mööduvad aastad". See on kokkuvõte senistest muusikategemistest ja album on koostatud Asmeri populaarsematest lauludest, kaasa teevad Merle Lilje, Peeter Kaljuste ja Kuldar Kalluste. Toivo Asmer on abielus Kristel Asmeriga. Neil on viis last. Poeg Marko Asmer on tuntud vormelisõitja, kelle Toivo Asmer aitas viia BMW Sauber F1 võistkonda. Urmas Ott kirjutas 2007. aastal Toivo ja Marko Asmerist raamatu "Asmerid. Topeltpeeglis". Toivo Asmeri hobid on klassikaline muusika, teater ja kino. Ta oskab inglise, vene ja soome keelt. Biograafia ESBL-is